|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám: Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2025. március 17 - ei rendes**

**ülésére**

|  |  |
| --- | --- |
| **Tárgy:** | Pályázati felhívás Erzsébetvárosi irodalmi ösztöndíj odaítélésére |

**Készítette:**

Prógli Katalin

kulturális referens

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Az Erzsébetvárosi irodalmi ösztöndíjról szóló **49/2020. (X.21.) önkormányzati rendelet** (a továbbiakban: Rendelet) **3. § -a** alapján az ösztöndíjra szóló pályázati felhívást a Művelődési, Kulturális és Szociális Bizottság írja ki, továbbá dönt az ösztöndíjak odaítéléséről. A pályázati **felhívást minden év április 1. napjáig kell közzétenni.**

A pályázati kiírás követelményeit a Rendelet 2. § (1)-(5) bekezdése rögzíti. Ez alapján az ösztöndíjra a pályázat benyújtásakor a 35. életévét betöltött, de 65. életévét még be nem töltött, legkevesebb kettő, nem magánkiadású szépirodalmi kötettel rendelkező, magyar nyelven alkotó szerzők pályázhatnak. A pályázat további feltételeit a Rendelet 2. § (2) bekezdése alapján a pályázati felhívás tartalmazza.

A jelentkezés szakmai önéletrajz, publikációs lista, munkaterv és szövegmutatvány beküldésével lehetséges, amely prózaírók esetében maximum 2 oldalnyi szöveg, költők esetében minimum 5, maximum 7 db vers. Drámarészlettel pályázóknak egységesen 4 oldalnyi szöveget szükséges beküldeniük. A pályázat mellé ajánlást mellékelni nem kell. Az ösztöndíj nem adható annak, aki a pályázat elbírálásakor egyéb állami ösztöndíjban részesül.

Az ösztöndíj mértéke 6 hónapra **havi nettó 200.000,- Ft**, mely 2025. május – 2025. október közötti hónapokra illeti meg a nyertes pályázót. Az ösztöndíjban részesülőkkel az Önkormányzat támogatási szerződést köt, amely tartalmazza a pályázati felhívásban is rögzített, részükről teljesítendő feltételeket.

A Rendelet legutóbbi módosítását követően a 3. § (3) bekezdése szerint a beérkezett pályázatok közül a szakmai zsűri indokolt esetben egy különdíj odaítélésére is javaslatot tehet. A rendelet 4.§ (2) bekezdése alapján a különdíjban részesülő pályázó **egyszeri nettó** **300.000,- Ft** összegű támogatásra jogosult.A pályázatok közül 5 fős szakmai zsűri tesz javaslatot az ösztöndíjak és a különdíj odaítélésére a Művelődési, Kulturális és Szociális Bizottság számára.

Az 5 fős szakmai zsűrit a Rendelet 3. § (2) bekezdése alapján szintén a Művelődési, Kulturális és Szociális Bizottság választja meg. Tiszteletdíjukra bruttó 80.000,- Ft/fő összeget javaslok. A szakmai zsűrivel a feladatok elvégzésére megbízási szerződés kötése szükséges.

A szakmai zsűri tagjainak az alábbi személyeket javaslom megválasztani: **Tóth-Czifra Júlia, Turi Tímea, Bazsányi Sándor, Mészáros Márton, Tóth Attila (Tomaji Attila)**.

**Tóth-Czifra Júlia** (szerkesztő)

Tóth-Czifra Júlia 2011-ben szerzett mesterdiplomát az ELTE irodalom- és kultúratudomány mesterszakán, 2014-ben pedig abszolvált ugyanott PhD képzésen. 2011-ben Pro Scientia Aranyérmet és nemzetközi Arenberg-díjat kapott. 2008 és 2018 között az MTA-ELTE Kosztolányi-kutatócsoportjának tagja volt, két kritikai kiadást is sajtó alá rendezett. 2015 óta a Kalligram kiadó szerkesztője, 2025 januárjától főszerkesztője. 2017 és 2023 között a Fiatal Írók Szövetsége elnökségi tagjaként tehetséggondozással is foglalkozott.

**Turi Tímea** (író, költő, kritikus, szerkesztő)

A Szegedi Tudományegyetem kommunikáció-magyar szakán végzett 2008-ban, később ugyanitt az Irodalomtudományi Doktori Iskola hallgatója. Dolgozott kulturális újságíróként és kritikusként, 2012-től a Magvető Kiadó főszerkesztője.

**Bazsányi Sándor** (irodalomtörténész, irodalomkritikus, esztéta)

1991-1995 között az Eötvös Loránd Tudományegyetem Bölcsészettudományi Kar magyar-esztétika szakos hallgatója volt. 1994 óta a József Attila Kör tagja. 1996-1999 között elvégezte az Eötvös Loránd Tudományegyetem Bölcsészettudományi Kar esztétika doktori képzését. 1996 óta a Pázmány Péter Katolikus Egyetem Bölcsészettudományi Karának esztétika tanszékén tanít; egyetemi docens. 2000-ben PhD fokozatot szerzett.

**Mészáros Márton** (kritikus, irodalomtörténész)

2002-ben végzett a Károli Gáspár Református Egyetem magyar szakán, később ugyanitt az Irodalomtudmányi Doktori Iskola hallgatója volt. 2010-ben szerezte meg a doktori fokozatot a Szegedi Tudományegyetemen. Jelenleg a Károli Gáspár Egyetem egyetemi docense. A FISZ-könyvek korábbi sorozatszerkesztője, az Általános Irodalomtudományi Kutatócsoport tagja. Tanulmányai, kritikái tanulmánykötetekben, folyóiratokban (Alföld, It, ItK) jelentek meg. Kutatási területe: kortárs magyar líra, hálózatelmélet, a protestantizmus és medialitás összefüggése.

**Tóth Attila (Tomaji Attila)** költő, irodalomtörténész

1989-ben szerezte meg általános iskolai tanári diplomáját az egri Eszterházy Károly Főiskola magyar–történelem szakán. 1993-ban az ELTE Bölcsészettudományi Karának magyar nyelv és irodalom szakos hallgatójaként kapta meg középiskolai tanári diplomáját. 1995–1998 között irodalom PhD-képzésen vett részt az ELTE Bölcsészettudományi Karán, prof. dr. Kenyeres Zoltán tanítványaként Szerkesztője, tanulmányírója, ill. szöveg-gondozója volt Rákos Sándor (2003), József Attila (2003), Somlyó György (2005), és Sánta Ferenc (2005) válogatott műveinek. Versei és tanulmányai folyamatosan jelen vannak az írott és az online irodalmi fórumokon egyaránt, köteteit figyelemmel kíséri és recenzálja a szakmai élet. A kortárs irodalomról, a kora újkori és modern irodalomtörténetről, eszme- és filozófiatörténetről ír kritikákat, tanulmányokat, esszéket. Irodalomkritikáinak középpontjában gyakran áll az irónia szerepe és fogalma.

Az ösztöndíj folyósításához szükséges fedezetet Budapest Főváros VII. Kerület Erzsébetváros Önkormányzata 2025. évi költségvetéséről szóló 5/2025. (II.19.) önkormányzati rendelet 7302 – Erzsébetvárosi Irodalmi ösztöndíj előirányzata biztosítja. A szakmai zsűri tiszteletdíjának fedezetét az 5701 - Irodalmi ösztöndíj – szakmai zsűri díja előirányzata biztosítja.

Kérem a tisztelt Művelődési, Kulturális és Szociális Bizottságot az előterjesztés megtárgyalására és a határozati javaslatok elfogadására.

**HATÁROZAT JAVASLATOK**

**1.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2025. (III.17.) határozata az Erzsébetvárosi irodalmi ösztöndíj pályázati felhívásról**

Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. pályázati felhívást tesz közzé 2025. évben az Erzsébetvárosi irodalmi ösztöndíj programra.
2. a határozat mellékletét képező pályázati felhívást elfogadja.

3. a pályázati felhívás helyben szokásos módon történő közzétételéről a Polgármesteri Hivatal Humánszolgáltató Irodája gondoskodik.

**Felelős:** dr. Pleva Dániel bizottsági elnök

**Határidő:** az 1. és 2. pont tekintetében 2025. március 17.

a 3. pont tekintetében 2025. április 1.

**2.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának ….. /2025. (III.17.) határozata az Erzsébetvárosi irodalmi ösztöndíj pályázat szakmai zsűrijének kiválasztásáról**

Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. az Erzsébetvárosi Irodalmi ösztöndíj pályázat elbírálására jogosult szakmai zsűri elnökének Tóth-Czifra Júliát, tagjainak Turi Tímeát, Mészáros Mártont, Bazsányi Sándort és Tóth Attilát (Tomaji Attila) kéri fel.
2. a szakmai zsűri díjazására bruttó 80.000,- Ft/fő összegű megbízási díjat állapít meg.

3. felkéri a Polgármestert a megbízási szerződések aláírására.

**Felelős:** Niedermüller Péter polgármester

**Határidő:** 1. és 2. pont tekintetében 2025. március 17.

3.pont tekintetében 2025. április 17.

Budapest, 2025. március 7.

Szücs Balázs

alpolgármester

Határozati javaslat melléklete: Pályázati felhívás